*Ոչ պաշտոնական թարգմանություն*

**Վերակառուցման և զարգացման եվրոպական բանկի**

**երևանյան գրասենյակի ղեկավար**

**պարոն Դիմիտրի Գվինդաձեին**

**Թեմա` Հայաստանի Հանրապետության և Վերակառուցման և զարգացման եվրոպական բանկի միջև 2015թ. դեկտեմբերի 11-ին ստորագրված «Երևանի կոշտ թափոնների կառավարման ծրագիր» վարկային համաձայնագրի (Գործարքի համար` 46172) («Վարկային համաձայնագիր») վերջին հասանելիության ամսաթիվը երկարաձգելու դիմում**

**Հարգելի պարոն Գվինդաձե,**

Թույլ տվեք մեր երախտագիտությունը հայտնել Հայաստանի Հանրապետության և Վերակառուցման և զարգացման եվրոպական բանկի (ՎԶԵԲ) միջև շարունակական արդյունավետ համագործակցության համար:

Ինչպես տեղյակ եք, Վարկային համաձայնագրի վերջին հասանելիության ժամկետը լրանում է 2018 թվականի դեկտեմբերի 11-ին:

Հարկ է նշել, որ Երևանի քաղաքապետարանից ստացված տեղեկատվության համաձայն, Վարկային համաձայնագրի շրջանակներում մրցույթային փաթեթի պատրաստման, վերանայման և հաստատման ժամկետների երկարաձգմամբ պայմանավորված առ այսօր ծրագրի շրջանակներում գումարներ չեն ներգրավվել, որը պայմանավորված է հետևյալ պատճառներով.

Ծրագրի իրականացման շրջանակներում փաթեթների պատրաստման գործընթացում ներգրավված էին երկու խորհրդատվական ընկերություններ, որոնցից մեկը մշակում էր նոր աղբավայրի կառուցման, իսկ մյուսը՝ հին աղբավայրերի փակման փաթեթները, ուստի անհրաժեշտ էր համակարգել վերջիններիս աշխատանքը մեկ համատեղ փաթեթ ստանալու նպատակով:

Նոր աղբավայրի կառուցման փաթեթի պատրաստման գործընթացում խորհրդատու ընկերության թերացումներով պայմանավորված՝ Երևանի քաղաքապետարանը, ինչպես գիտեք, ձեր համաձայնությամբ լուծեց Ջի Էմ ՍԻ Էս (GMCS) Պրահա խորհրդատվական ընկերության հետ կնքված պայմանագիրը, որից հետո՝ մրցութային փաթեթի վերաբերյալ ՎԶԵԲ-ի և Եվրոպական ներդրումային բանկի (ԵՆԲ) ներկայացրած դիտողությունների հիման վրա մրցութային փաթեթի վերանայումներն իրականացվում էր Երևանի քաղաքապետարանի համապատասխան աշխատանքային խմբի անդամների կողմից: Նշված փաթեթը ՎԶԵԲ-Ի և ԵՆԲ-ի կողմից հաստատվել է այն ներկայացնելուց մեկ տարի անց: Նախատեսվում է մեկնարկել մրցույթ և կնքել «Նախագծում, կառուցում շահագործում պայմանագիր», որի շրջանակներում կապալառուն նախ պետք է մշակի նոր աղբավայրի կառուցման և երկու հին աղբավայրերի փակման նախագծերը, ապա միայն սկսի կառուցման/փակման աշխատանքները:

Որպես կանոն, կապալառուի ընտրության մրցույթը նախատեսվում է իրականացնել ՎԶԵԲ-ի գնումների ընթացակարգերի համաձայն՝ երկու փուլով: Ընդ որում, նմանատիպ մրցույթները կարող են տևել վեց ամսից մինչև մեկ տարի, որի ավարտից հետո նախատեսվում է կապալառուի հետ կնքել պայմանագիր և վերջինս վեց ամսվա ընթացքում պետք է մշակի նոր աղբավայրի կառուցման և երկու հին աղբավայրերի փակման նախագծերը: Վերջնական նախագծի հաստատումից և համապատասխան ՇՄԱԳ-երի մշակումից և հաստատումից հետո միայն կմեկնարկի նոր աղբավայրի կառուցման և հին աղբավայրերի փակման աշխատանքները, որի տևողությունը երկու տարի է:

Հաշվի առնելով վերոգրյալը՝ ծրագրի անխափան իրականացման նպատակով խնդրում ենք քննարկել Վարկային համաձայնագրի վերջին հասանելիության ժամկետը մինչև 2021թ. հուլիսի 1-ը երկարաձգելու հնարավորությունը:

Վերոնշյալի առնչությամբ Ձեր համաձայնության դեպքում պատիվ ունեմ առաջարկելու, որ սույն նամակը և Ձեր պատասխանը կկազմեն Վարկային համաձայնագրում փոփոխություն կատարելու մասին համաձայնագիր, որն ուժի մեջ կմտնի Հայաստանի Հանրապետության կողմից ՀՀ օրենսդրությամբ ուժի մեջ մտնելու համար պահանջվող բոլոր ներպետական ընթացակարգերի ավարտի մասին ՎԶԵԲ-ին ծանուցելու օրը:

Շնորհակալություն Ձեր ժամանակի և ուշադրության համար:

**Հարգանքով`**